b'\n_START_ARTICLE_\nH\xc3\xb6gestad slot\n_START_PARAGRAPH_\nH\xc3\xb6gestad (f\xc3\xb8r 1658 dansk: H\xc3\xb8gested slot) er et slot i Ystads kommun, Sk\xc3\xa5ne, Sverige._NEWLINE_H\xc3\xb8gested ligger lige vest for riksv\xc3\xa4g 19, mellem Ystad og Tomelilla. Hovedbygningen ligger i byen, n\xc3\xa6r ved H\xc3\xb6gestad kirke.\n_START_SECTION_\nHistorie\n_START_PARAGRAPH_\nH\xc3\xb8gested har en lang historie og h\xc3\xb8rte, i hvert fald fra 1200-tallet, men m\xc3\xa5ske tidligere til Lunds \xc3\xa6rkebiskop. I midten af 1400-tallet titulerede biskop Hans Laxmand sig som "herremand p\xc3\xa5 H\xc3\xb6gestad". Efter reformationen i 1536 overgik g\xc3\xa5rden til den danske krone. i 1539 gav Christian III ejendommen som pant for et l\xc3\xa5n p\xc3\xa5 1.000 guldgylden fra Gregers Jensen Ulfstand. I 1550 l\xc3\xb8ste Mogens Gyldenstierne Ulfstand ud og overtog pantet._NEWLINE_I 1574 mageskiftede kong Frederik II godset til G\xc3\xb6rvel Abrahamsdatter Gyldenstierne, enke efter Gert Ulfstand. Hun d\xc3\xb8de barnl\xc3\xb8s, og derefter blev medlemmer af sl\xc3\xa6gterne Hardenberg og Grubbe ejere af H\xc3\xb8gested. En Corfitz Grubbe, som d\xc3\xb8de i 1592, og hans s\xc3\xb8ster, Mette, som var gift med Axel Rosenkrantz skrev sig til H\xc3\xb8gested. Deres s\xc3\xb8n, Palle Rosenkrantz lod hovedbygningen opf\xc3\xb8re, en fl\xc3\xb8j i to etager med trappegavle. I 1639 solgte han godset til Mette Grubbe. 1653 overtog Iver Krabbe H\xc3\xb8gested, som hans s\xc3\xb8n J\xc3\xb8rgen Iversen Krabbe til Krageholm arvede i 1666. Da han siden, i 1678, blev henrettet af svenskerne for p\xc3\xa5st\xc3\xa5et forr\xc3\xa6deri under den Sk\xc3\xa5nske Krig forlod hans ulykkelige enke, Jytte Thott, Krageholm og flyttede til H\xc3\xb6gestad. Hun beholdt H\xc3\xb6gestad til 1682, hvor godset blev beslaglagt af Karl 12.._NEWLINE_Omkring begyndelsen af 1700-tallet opgives J\xc3\xb8rgen Scheel-Due som ejer. I 1706 bestemte Karl 12. at godset skulle s\xc3\xa6lges til hans protege Carl Piper. I dennes sl\xc3\xa6gt blev godset 1747 fideikommis og i 1999 omdannedes fideikommisset till aktieselskabet "H\xc3\xb6gestad & Christinehof Fideikommiss AB". Bestyrelsesformanden i aktieselskabet er Carl Piper, efterkommer og navnebror til den f\xc3\xb8rste Piper p\xc3\xa5 godset. I dag er H\xc3\xb6gestad sammen med bl.a. Christinehofs slot, med sine 13.000 ha, den st\xc3\xb8rste samlede jordbesiddelse i Sk\xc3\xa5ne.'